title: I Kurmawa Ngambul
text: I Buaya kapiolasan kenehné, ningeh munyin penyuné buka keto, lantas masaut. "Uduh Kurmawa, eda bes sanget ngulurin sedih. Jani awake ngorahin tutur. I pidan wake masih maan buka keto, makelo tusing ngelah katurunan. Kema mai mataluh di loloané, aukud tuara ané lekad. Ditu lantas wake nunas ica ring Betara. Saking teleb awake nunas ica, lantas rauh Betara Suria ngicenin panugrahan. Wake apanga suud mataluh di tengah yehé, wake kapangandikayang apanga mataluh di pasisi. Uli ditu wake ngiringang pangandikan Betara Suriané. Ané jani wake suba liu numbuhang pianak. Jani Kurmawa Kurmawi ajak dadua apang pageh ngastiti Ida Betara Suria!"